<classify> MSHAMBULIAJI wa kimataifa wa Rwanda na timu ya Kenya ya Gor Mahia, Jacques Tuyisenge atakuwa nje ya uwanja kwa wiki tatu kutokana na maumivu ya mgongo aliyoyapata wakati walipocheza dhidi ya Rayon Jumapili. Tuyisenge atakosa mchezo wa marudiano dhidi ya USM Alger katika mchezo wa Kombe la Shirikisho utakaofanyika kesho, na ule wa Kundi H kati ya Rwanda na Ivory Coast wa kufuzu kwa fainali za Mataifa ya Afrika Afcon 2019 utakaofanyika Kigali Septemba 9.Mchezaji huyo mwenye umri wa miaka 26 amekuwa muhimu katika kikosi cha Gor Mahia tangu alipojiunga na klabu hiyo katikati ya mwaka 2016 baada ya kufanya vizuri katika mashindano ya Mataifa ya Afrika kwa wachezaji wa nyumbani Chan Rwanda mapema mwaka huu. Nilikuwa nahisi maumivu makali, bado nasikia lakini naendelea vizuri, madaktari wamesema nitakuwa nje ya uwanjani angalau kwa wiki tatu. Nafikiri nitarejea nikiwa na nguvu. Bahati mbaya nitakosa mechi muhimu sana kwa klabu yangu na nchi pia, alisema Tuyisenge.Wakati huo huo, kesho Jumatano timu ya taifa ya Rwanda ya Amavubi itaanza maandalizi yake kwenye Uwanja wa Kigali kwa ajili ya mashindano ya kufuzu kwa fainali za Afcon 2019 dhidi ya Ivory Coast mwezi ujao. Amavubi wako katika Kundi H pamoja na Ivory Coast, Guinea na Jamhuri ya Afrika ya Kati, CAR. Rwanda ilifungwa 2-1 na CAR katika mchezo wa kwanza wa kundi hilo uliofanyika Juni mwaka jana, huko Bangui. Vinara wa kundi hilo Guinea waliwasambaratisha mabingwa wamwaka 2015 Ivory Coast kwa kuwafunga mabao 3-2 huko Abidjan. Ivory Coast na Rwanda ziko katika nafasi ya tatu na ne, kila moja ikiwa haina pointi yoyote.  <topic>: michezo 